អង្គការ​សង្គម​ស៊ីវិល​ធ្វើ​យុទ្ធនាការ​ជិះ​កង់ដើម្បី​ជំរុញ​ឲ្យ​ការពារ​ព្រៃឡង់
ក្នុង​អំឡុង​ពេល​ប្រារព្ធ​ទិវា​បរិស្ថាន​ពិភព​លោក ក្រុម​អង្គ​ការ​សង្គម​ស៊ីវិល​មួយ​ចំនួន​បាន​នាំ​គ្នា​ធ្វើ​យុទ្ធនាការ​ជិះ​កង់​ជុំវិញ​ព្រៃឡង់​ និង​បឹង​តាមោក ដើម្បី​បំផុស​ឱ្យ​មា​ន​ការ​យល់​ដឹង​ពី​បញ្ហា​បរិស្ថាន​ ក៏ដូច​ជា​ចូលរួម​ការ​ពារធន​ធាន​ធម្មជាតិ ជាពិសេស​ព្រៃឡង់។
ភ្នំពេញ — អង្គការសង្គមស៊ីវិលមួយចំនួនបានចាប់ផ្តើមធ្វើយុទ្ធនាការជិះកង់ជុំវិញព្រៃឡង់ រយៈពេល១១ថ្ងៃ ដើម្បីទទូចឱ្យស្ថាប័នពាក់ព័ន្ធចូលរួមយល់ដឹង ក៏ដូចជាការពារបរិស្ថាន ជាពិសេសព្រៃឡង់ ដែលពួកគេអះអាងថាកំពុងបន្តបាត់បង់។ យុទ្ធនាការជិះកង់នេះ ធ្វើឡើងចាប់ពីថ្ងៃទី១០ ដល់ថ្ងៃទី២០ ខែឧសភា ឆ្នាំ២០២២ ដើម្បីអបអរទិវាបរិស្ថានពិភពលោកឆ្នាំ២០២២។ អង្គការសង្គមស៊ីវិលចំនួន១៤ស្ថាប័ន រួមមានសមាគមបណ្តាញយុវជនកម្ពុជា និងសមាគមធាងត្នោតជាដើម បានកំពុងប្រារព្ធទិវាបរិស្ថានពិភពលោកឆ្នាំ២០២២ ដែលមានរយៈពេល២៤ថ្ងៃ គឺចាប់ពីថ្ងៃទី១០ ខែឧសភា ដល់ថ្ងៃទី៣ ខែមិថុនា ឆ្នាំ២០២២ ក្រោមមូលបទស្តីពី«លើកកម្ពស់កិច្ចការពារបរិស្ថាន ដើម្បីចីរភាពធនធានធម្មជាតិ និងសុខមាលភាពមនុស្សជាតិ»។ នេះបើយោងតាមសេចក្តីប្រកាសព័ត៌មានរបស់ក្រុមអង្គការសង្គមស៊ីវិល ដែលវីអូអេទទួលបាន។ សេចក្តីប្រកាសព័ត៌មានបានឱ្យដឹងថានៅក្នុងអំឡុងពេលប្រារព្ធទិវាបរិស្ថាននេះ ក៏មានការរៀបចំ ព្រឹត្តិការណ៍ជិះកង់ចំនួនពីរ គឺ«ព្រឹត្តិការណ៍ជិះកង់៦០០គីឡូម៉ែត្រ ដើម្បីបរិស្ថាន» ដែលជាការជិះកង់ជុំវិញព្រៃឡង់ ហើយអ្នកចូលរួមចំនួន២៥នាក់ ដោយចាប់ផ្ដើមចេញដំណើរពីទីរួមខេត្តកំពង់ធំ ឆ្ពោះទៅកាន់ខេត្តព្រះវិហារ ស្ទឹងត្រែង ក្រចេះ និងបញ្ចប់នៅខេត្តកំពង់ធំវិញ។ ចំណែកព្រឹត្តិការណ៍មួយទៀត គឺជិះកង់នៅជុំវិញបឹងតាមោក ដែលមានរយៈពេលត្រឹមតែមួយថ្ងៃក្នុងរាជធានីភ្នំពេញ។ ប្រធានកម្មវិធីផ្នែកស្រាវជ្រាវ និងតស៊ូមតិរបស់សមាគមបណ្ដាញយុវជនកម្ពុជា លោក ហេង គឹមហុង ប្រាប់វីអូអេនៅថ្ងៃអង្គារនេះថាការជិះកង់ ក៏ដូចជាការធ្វើយុទ្ធនាការផ្សេងៗ គឺដើម្បីឱ្យប្រជាពលរដ្ឋយល់ដឹងពីបញ្ហាបរិស្ថាន ជាពិសេសបញ្ហានៃការប្រែប្រួលអាកាសធាតុ ហើយរួមគ្នាចូលរួមការពារធនធានធម្មជាតិ កាត់បន្ថយការប្រើប្រាស់ប្លាស្ទិក និងឥន្ធនៈផងដែរ។ លោកបន្ថែមថា លោកមានការព្រួយប្រារម្ភពីការបាត់បង់ព្រៃឈើនៅកម្ពុជា ដោយសារតែបទល្មើសនៃការកាប់បំផ្លាញព្រៃឈើផ្សេងៗនៅតែបន្តរកឃើញ។ លោកប្រាប់វីអូអេថា៖«ការបាត់បង់ព្រៃឈើនាពេលបច្ចុប្បន្ននេះជាបញ្ហាប្រឈម អ្វីដែលយើងមានការព្រួយបារម្ភណាស់ដែលគម្របព្រៃឈើ ឬក៏ស្ថានភាពព្រៃឈើរបស់កម្ពុជានៅតែបន្តរកឃើញអំពីបទល្មើស ការកាប់បំផ្លាញ និងការបាត់បង់»។ លោកទទូចឱ្យរដ្ឋាភិបាលអនុវត្តច្បាប់ឱ្យបានតឹងរ៉ឹង។ លោកបញ្ជាក់ថា៖«ដូច្នេះហើយអ្វីដែលខ្ញុំចង់ឱ្យមានការដោះស្រាយជុំវិញបញ្ហានេះ ខ្ញុំយល់ថារដ្ឋាភិបាលគួរតែពង្រឹងវិធានការនៃការអនុវត្តច្បាប់ និងការត្រួតពិនិត្យទៅលើមន្ត្រីថ្នាក់ក្រោមជាតិរបស់ខ្លួនដែលជាអ្នកអនុវត្តការងារនៅមូលដ្ឋាន ថាតើបានយកចិត្តទុកដាក់កម្រិតណានៅក្នុងការបំពេញការងាររបស់ខ្លួនប្រកបទៅដោយប្រសិទ្ធភាព»។ ចំណែកសមាជិកក្រុមស្នូលនៃបណ្តាញសហគមន៍ព្រៃឡង់ប្រចាំខេត្តកំពង់ធំ លោក ម៉ិញ នី ប្រាប់វីអូអេថាព្រៃឡង់នៅតែបន្តបាត់បង់គ្មានថ្ងៃណាដែលស្រាកស្រាន្តនោះទេ។ លោកបន្ថែមថា ខេត្តដែលមានការកាប់បំផ្លាញ និងបទល្មើសច្រើនជាងគេ គឺខេត្តព្រះវិហារ និងស្ទឹងត្រែង។ លោកថ្លែងថា៖ «ព្រៃឡង់នូវតែមានការកាប់រាននៅឡើយទេ។ នៅមិនទាន់បាត់ទេបើនិយាយទៅ ការកាប់រានដីព្រៃ ការកាប់ឈើ គ្រប់ខេត្តនិយាយទៅទាំង៤ខេត្ត គឺការចរាចរកាប់ឈើ គឺវានៅតែមានរហូត»។ លោកជំរុញឱ្យអាជ្ញាធរអនុវត្តច្បាប់ ក៏ដូចជាចាត់វិធានការឱ្យបានតឹងរ៉ឹង ដើម្បីរក្សាព្រៃឈើសម្រាប់អ្នកជំនាន់ក្រោយ។ លោកបន្ថែមថា៖«អំពាវនាវដល់រដ្ឋាភិបាល ជាពិសេសគឺក្រសួងបរិស្ថាន ដែលលោកទទួលបន្ទុកខាងអភិរក្សព្រៃ គឺថាសូមឱ្យលោកមានចំណាត់ការឱ្យបានតឹងរ៉ឹង ព្រោះព្រៃយើងពីមួយឆ្នាំទៅមួយឆ្នាំមានតែការបាត់បង់ម្តងបន្តិចៗ»។ អ្នកនាំពាក្យក្រសួងបរិស្ថាន លោក នេត្រ ភក្រ្តា លើកឡើងថាលោកមិនមានការឆ្លើយតបអ្វីចំពោះក្តីបារម្ភរបស់ក្រុមអង្គការសង្គមស៊ីវិលនោះទេ ព្រោះវាគឺជាសិទ្ធិរបស់ពួកគេ។ ទោះជាយ៉ាងណា លោកថាក្រសួងបរិស្ថានបានកំពុងតែអនុវត្តតួនាទីរបស់ខ្លួន ប្រកបដោយវិជ្ជាជីវៈខ្ពស់ តាមរយៈការអនុវត្តច្បាប់ ដែលជាលទ្ធផលបង្កើតឱ្យមានសេដ្ឋកិច្ចនៅមូលដ្ឋាន ការអភិរក្ស និងការការពារព្រៃឈើផងដែរ។ លោកថ្លែងថា៖«ខ្ញុំអត់មាការឆ្លើយតបទេ។ ការព្រួយបារម្ភគឺជាសិទ្ធិរបស់គាត់ ហើយសម្រាប់ក្រសួងបរិស្ថានយើងបន្តការអនុវត្តកិច្ចការងារភារកិច្ចរបស់យើងក្នុងការការពារ និងអភិរក្សធនធានធម្មជាតិ ប្រកបដោយការទទួលខុសត្រូវ និងវិជ្ជាជីវៈខ្ពស់»។ របាយការណ៍របស់អ្នកស្រាវជ្រាវនៃសកលវិទ្យាល័យ Copenhagen ប្រទេសដាណឺម៉ាក ដែលបានស្រាវជ្រាវអំពីព្រៃឡង់នៅប្រទេសកម្ពុជា ចេញផ្សាយកាលពីឆ្នាំមុនបានឲ្យដឹងថា ព្រៃឡង់នៅកម្ពុជាបន្តបាត់បង់គួរឲ្យព្រួយបារម្ភ ហើយការកាប់បំផ្លាញមានការកើនឡើងជាង៧០% ក្នុងឆ្នាំ២០១៩ បើធៀបនឹងឆ្នាំមុនៗ។ របាយការណ៍នេះបញ្ជាក់ថាចាប់តាំងពីឆ្នាំ២០០០ដល់ឆ្នាំ២០១៩ ព្រៃឡង់បាត់បង់ប្រមាណ៤៧.៤០០ ហិកតា។ គួរបញ្ជាក់ថាព្រៃឡង់មានផ្ទៃដីប្រមាណ៥០ម៉ឺនហិកតាដោយគ្របដណ្តប់ខេត្តចំនួន៤ គឺព្រះវិហារ កំពង់ធំក្រចេះ និងស្ទឹងត្រែង៕